ସୁସ୍ଥ-ସବଳ ଖୁସି ମିଜାଜର ୨୦ ବର୍ଷୀୟା ଝିଅ ସୁମିତ୍ରା ସ୍ୱପ୍ନ ଦେଖୁଥିଲେ ପୋଲିସରେ ଭର୍ତ୍ତି ହୋଇ ଦେଶ ସେବା କରିବେ । ହେଲେ ସେ ଅଚାନକ ବ୍ରେନ୍ ଟ୍ୟୁମରରେ ଆକ୍ରାନ୍ତ ହୋଇଛନ୍ତି । ଡାକ୍ତର କହୁଛନ୍ତି ତାଙ୍କ ଟ୍ୟୁମର ଏବେ କ୍ରିଟିକାଲ୍ ଷ୍ଟେଜରେ ପହଞ୍ଚିଛି ।
ପୁରୀଃ ଯେଉଁ ବୟସରେ ଅନେକ ଝିଅ ନିଜକୁ ସଜେଇ ହୋଇ ଯୌବନକୁ ଉପଭୋଗ କରୁଥିଲେ ଓ ସ୍ୱପ୍ନ ଦେଖୁଥିଲେ, ସେହି ବୟସରେ ସୁମିତ୍ରା ନାୟକ ଦାରିଦ୍ର୍ୟର କଷାଘାତରୁ ନିଜ ବାପାଙ୍କୁ ଉଦ୍ଧାର କରିବାକୁ ଟ୍ୟୁସନ କରୁଥିଲେ । ପୋଲିସ୍ରେ ଭର୍ତ୍ତି ହେବାକୁ ପ୍ରତି ଦିନ ସକାଳେ କସରତ ବି କରୁଥିଲେ ୨୦ ବର୍ଷୀୟା ସୁମିତ୍ରା । ମାତ୍ର ନିଜ ପରିବାରକୁ ଦାରିଦ୍ର୍ୟରୁ ମୁକୁଳାଇବାକୁ ଚେଷ୍ଟା ଜାରି ରଖିଥିବା ଏହି ଯୁବତୀ ନିଜେ ବ୍ରେନ୍ ଟ୍ୟୁମରରେ ଆକ୍ରାନ୍ତ ହୋଇ ଅସହାୟ ହୋଇପଡ଼ିଛନ୍ତି । ଡାକ୍ତର କହୁଛନ୍ତି ଯଥା ଶୀଘ୍ର ଅପରେସନ କରାଇବାକୁ, ହେଲେ ପରିବାର ପାଖରେ ସେଥି ପାଇଁ ଆର୍ଥିକ ସମ୍ବଳ ନାହିଁ ।
"ମୋ' ଝିଅ ଭଲ ପାଠ ପଢି଼ବା ସହ ପୋଲିସରେ ଭର୍ତ୍ତି ହୋଇ ଦେଶ ସେବା କରିବାକୁ ଲକ୍ଷ୍ୟ ରଖିଥିଲା । ପାଠ ପଢ଼ିବା ସମୟରୁ ମୋତେ ଆର୍ଥିକ ସାହାଯ୍ୟ କରିବାକୁ ସେ ଟ୍ୟୁସନ କରିଆସୁଥିଲା । ହେଲେ ବ୍ରେନ୍ ଟ୍ୟୁମର୍ ଯୋଗୁଁ ସେ ଅସହାୟ ହୋଇପଡ଼ିଛି । ଅପରେସନ ପାଇଁ ଆର୍ଥିକ ଅଭାବ ଯୋଗୁଁ ମୁଁ ଲାଚାର । ମୋ ଝିଅକୁ ବଞ୍ଚେଇ ଦିଅ, ଜଗନ୍ନାଥ ତୁମର ମଙ୍ଗଳ କରିବେ," ଆଖି ଛଳଛଳ କରି ଆକୁଳ ନିବେଦନ କରିଛନ୍ତି କପିଳେଶ୍ୱରପୁର ବାସିନ୍ଦା ସୁମିତ୍ରାଙ୍କ ବାପା କୁମର ନାୟକ ।
ଦିନ ମଜୁରିଆ ଭାବେ କାମ କରୁଥିବା ୫୦-ବର୍ଷୀୟ କୁମର ନାୟକ ନିଜ ଝିଅର ସ୍ୱପ୍ନ ସମସ୍ତଙ୍କ ଆଖି ଆଗରେ ଖଣ୍ଡ ଖଣ୍ଡ ହୋଇ ଝଡ଼ି ପଡ଼ୁଥିବା ଦେଖିପାରୁ ନାହାନ୍ତି । ସେ ଶ୍ରୀମନ୍ଦିରର ରୋଷଘରେ କାଠ ବୁହା ଶ୍ରମିକ ଭାବେ କାର୍ଯ୍ୟ କରନ୍ତି ଓ ସେଥିରୁ ସ୍ୱଳ୍ପ ଆୟ କରନ୍ତି । ଜମିଜମା ଥିଲେ ହୁଏତ ତାକୁ ବିକି ଝିଅର ଅପରେସନ କରାଇ ପାରନ୍ତେ, କିନ୍ତୁ ତାହା ବି ତାଙ୍କ ପାଖରେ ନାହିଁ ।
"ଘର ଖଣ୍ଡେ ଅଛି ଯେ, ତାହା ବି ଇନ୍ଦିରା ଆବାସ ଯୋଜନାରେ ମିଳିଛି । ସଞ୍ଚୟ ବୋଲି କିଛି ନାହିଁ। ତେଣୁ ବାଧ୍ୟ ହୋଇ ଝିଅର ଜୀବନ ବଞ୍ଚାଇବାକୁ ଜିଲ୍ଲା ପ୍ରଶାସନ, ଶ୍ରୀମନ୍ଦିର ପ୍ରଶାସନ, ରାଜ୍ୟ ସରକାର ଓ ବଦାନ୍ୟ ବ୍ୟକ୍ତିଙ୍କୁ ମୁଁ ନେହୁରା ହୋଇଛି । ଆଶା ଅଛି ଜଗନ୍ନାଥଙ୍କ କୃପାରୁ ମୋ' ଝିଅର ଦୁଃଖ ଦୂର କରିବାକୁ ପଦକ୍ଷେପ ନିଆଯିବ," କହିଛନ୍ତି କୁମର ନାୟକ ।
ପୋଲିସ୍ରେ ଭର୍ତ୍ତି ହେବା ପାଇଁ ସୁମିତ୍ରା ଜଗନ୍ନାଥ ରୋଡ୍ ଯାଇ ଦୌଡ଼କୁଦ ଅଭ୍ୟାସ କରୁଥିଲେ । ଏହି ସମୟ ମଧ୍ୟରେ ତାଙ୍କ ପାଇଁ କେତେକ ଭଲ ବିବାହ ପ୍ରସ୍ତାବ ଆସୁଥିଲେ ବି ନିଜ ଲକ୍ଷ୍ୟ ପୂରଣ ନ ହେବା ପର୍ଯ୍ୟନ୍ତ ସେ ବିବାହ କରିବେ ନାହିଁ ବୋଲି ଘରେ ଜଣାଇ ଦେଇଥିଲେ ।
"ଥରେ ପୋଲିସରେ ଭର୍ତ୍ତି ହେବା ପାଇଁ ଶାରୀରିକ ପରୀକ୍ଷା ଦେଉଥିବା ବେଳେ ମୁଣ୍ଡ ବୁଲାଇ ଦେବାରୁ ସୁମିତ୍ରା ପଡ଼ିଯାଇଥିଲେ। ଘରକୁ ଫେରି ପୁଣି ନିଜକୁ ଦୃଢ଼ କରି ପ୍ରସ୍ତୁତି ଆରମ୍ଭ କରିଥିଲେ । ମାତ୍ର କିଛି ଦିନ ତଳେ ତାଙ୍କୁ ବାତ ମାରିଲା। ଡାକ୍ତରଙ୍କୁ ଦେଖାଇବା ପରେ ପରୀକ୍ଷାରୁ ଜଣା ପଡ଼ିଲା ତାଙ୍କୁ ବ୍ରେନ୍ ଟ୍ୟୁମର ହୋଇଛି ଓ ଏବେ ତାହା କ୍ରିଟିକାଲ୍ ଷ୍ଟେଜରେ ପହଞ୍ଚିଛି । ଡାକ୍ତର କହିଛନ୍ତି ଯଥା ଶୀଘ୍ର ଅପରେସନ ନ କଲେ ସ୍ଥିତି ଜଟିଳ ହୋଇପାରେ," କହିଛନ୍ତି ସୁମିତ୍ରାଙ୍କ ସମ୍ପର୍କୀୟ ୩୮ ବର୍ଷୀୟ ମିଥୁନ ନାୟକ ।
ସ୍ଥାନୀୟ ସ୍ୱେଚ୍ଛାସେବୀ ରମାଶଙ୍କର ପାତ୍ରଙ୍କ କହିବା ଅନୁଯାୟୀ ସୁମିତ୍ରା କପିଳେଶ୍ୱରପୁର ଗାଁରେ ହସଖୁସି ମିଜାଜର ସୁନା ଝିଅ ଭାବେ ପରିଚିତା । "ପରୋପକାରୀ ହୋଇଥିଲେ ହେଁ ତାଙ୍କ ଭାଗ୍ୟରେ ଯେ ଏତେ ବଡ଼ ଯନ୍ତ୍ରଣା ଅଛି ତାହା ଆମେ କେହି କେବେ ଭାବି ନ ଥିଲୁ । ବ୍ରେନ୍ ଟ୍ୟୁମର ହୋଇଛି ବୋଲି ଜାଣିବା ପର ଠାରୁ ହସଖୁସିଆ ଝିଅ ସୁମିତ୍ରା ନିରବ ହୋଇଯାଇଛି । ଜିଲ୍ଲା ପ୍ରଶାସନ କିମ୍ବା କୌଣସି ବଦାନ୍ୟ ବ୍ୟକ୍ତିଙ୍କ ସହଯୋଗରେ ଯଦି ତାଙ୍କ ଅପରେସନ ବ୍ୟବସ୍ଥା କରାଯାଇ ପାରନ୍ତା, ତେବେ ପୁଣି ସୁମିତ୍ରା ଓ ତାଙ୍କ ପରିବାର ମୁହଁରେ ହସ ଫେରିପାରନ୍ତା," କହିଛନ୍ତି ପାତ୍ର ।
ଅସହାୟ ସୁମିତ୍ରାଙ୍କ ଅପରେସନ ପାଇଁ କେହି ବଦାନ୍ୟ ବ୍ୟକ୍ତି ସହଯୋଗର ହାତ ବଢାଇବାକୁ ଚେହୁଁଥିଲେ ସେମାନେ ତାଙ୍କ ବାପା କୁମର ନାୟକଙ୍କ ମୋବାଇଲ ଫୋନ୍ ନମ୍ବର ୮୨୪୯୩୩୭୩୨୦ରେ ଯୋଗାଯୋଗ କରିବାକୁ ସେ ଅନୁରୋଧ କରିଛନ୍ତି ।
